Document ID: 32012R0451
Publication Date: 2012-05-29

Title and Content:
IZVEDBENA UREDBA KOMISIJE (EU) št. 451/2012
z dne 29. maja 2012
o umiku s trga nekaterih krmnih dodatkov, ki spadajo v funkcionalno skupino silirni dodatki
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (1) in zlasti člena 10(5) Uredbe,
ob upoštevanju naslednjega:
(1)
Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj. Člen 10(7) Uredbe (ES) št. 1831/2003 v povezavi s členom 10(1) do (4) Uredbe določa posebne določbe za vrednotenje proizvodov, ki se v Uniji uporabljajo kot silirni dodatki, na datum začetka veljavnosti navedene uredbe.
(2)
Krmni dodatki iz Priloge so bili vpisani v register krmnih dodatkov Skupnosti kot obstoječi proizvodi v skladu s členom 10(1) Uredbe (ES) št. 1831/2003.
(3)
Glede uporabe navedenih krmnih dodatkov kot silirnih dodatkov pred rokom iz člena 10(7) ni bila vložena nobena vloga za pridobitev dovoljenja v skladu s členom 10(7) v povezavi s členom 10(2) Uredbe (ES) št. 1831/2003. Glede dodatka heksametilen tetramin za nekatere vrste živali pred navedenim rokom ni bila vložena nobena vloga za pridobitev dovoljenja.
(4)
Dodatki, za katere v časovnem roku iz člena 10(7) Uredbe (ES) št. 1831/2003 ni bila vložena nobena vloga za pridobitev dovoljenja, so bili zaradi preglednosti navedeni v ločenem delu registra krmnih dodatkov Skupnosti.
(5)
Navedene krmne dodatke bi bilo zato treba umakniti s trga, če se uporabljajo kot silirni dodatki, razen za vrste, za katere so bile vložene vloge za pridobitev dovoljenja. Ta ukrep ne posega v uporabo nekaterih zgoraj navedenih dodatkov v skladu z drugimi kategorijami ali funkcionalnimi skupinami, za katere so lahko dovoljeni.
(6)
Ker umik zadevnih silirnih dodatkov s trga ni povezan z varnostnimi razlogi, je primerno, da se dovoli prehodno obdobje, v katerem se lahko porabijo obstoječe zaloge navedenih dodatkov ter premiksi in silaža, ki so bili proizvedeni z navedenimi dodatki.
(7)
Šteti bi bilo treba, da umik krmnih dodatkov iz Priloge s trga ne posega v morebitno prihodnjo odobritev dovoljenja zanje ali v sprejetje ukrepa o njihovem statusu na podlagi Uredbe (ES) št. 1831/2003 in v skladu s postopki iz nje.
(8)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Umik
Krmni dodatki, določeni v delu A Priloge, ki spadajo v funkcionalno skupino „silirni dodatki“ znotraj kategorije „tehnološki dodatki“, se umaknejo s trga.
Krmni dodatek, naveden v delu B Priloge, ki spada v funkcionalno skupino „silirni dodatki“ znotraj kategorije „tehnološki dodatki“, se umakne s trga za vrste živali, določene v navedenem delu Priloge.
Člen 2
Prehodni ukrepi
1. Obstoječe zaloge krmnih dodatkov iz dela A Priloge se lahko še naprej dajejo na trg in uporabljajo kot krmni dodatki, ki spadajo v funkcionalno skupino „silirni dodatki“ znotraj kategorije „tehnološki dodatki“, do 19. junija 2013.
2. Premiksi, proizvedeni z dodatki iz odstavka 1, se lahko še naprej dajejo na trg in se uporabljajo do 19. junija 2013.
3. Silaža, proizvedena z dodatki iz odstavka 1 ali s premiksi iz odstavka 2, se lahko še naprej daje na trg in se uporablja do 19. junija 2014.
4. Kar zadeva krmni dodatek, določen v delu B Priloge, se odstavki 1, 2 in 3 uporabljajo za vrste živali, določene v navedenem delu Priloge.
Člen 3
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. maja 2012

Classification:
Level 1 Topics: 100147
100157
100156
Level 2 Topics: 100259
100191
100250
100196
Level 3 Topics: 13
2449
1277
6052
All Topics: 1224
3618
5451
6052